

**ПРЕСЦЕНТЪР - АГЕНЦИЯ ПО ЗАЕТОСТТА**

**Информация до медиите**

**30.03.2020 г.**

**Агенцията по заетостта призовава към използването на електронни услуги**

С цел да не се допускат струпвания на множество хора и с оглед спазване на мерките за ограничаване на разпространението на вируса COVID-19, Агенцията по заетостта обръща внимание отново на възможностите, които предоставя **Системата за сигурно електронно връчване (е-връчване)**. Чрез нея клиентите ни могат да продължат да използват и **електронната услуга за регистрация на търсещите работа лица**, която е базирана на Единния портал за достъп до електронни административни услуги на Държавна агенция „Електронно управление” (ДАЕУ), раздел „Социални дейности”/„Безработица и насърчаване на заетостта”, на следния линк: <https://egov.bg/wps/portal/egov/services/social-services/unemployment>.

Тази услуга допълва съществуващите възможности за регистрация по електронен път, които Агенцията по заетостта предлага на своите клиенти, с цел тяхното улеснение и превенция. Така те могат да получават посреднически услуги за подпомагане търсенето на работа дори и в условията на прилаганите мерки за ограничени контакти и социална дистанция.

Заявлението за регистрация се изпраща в съответното бюро по труда чрез **Системата за сигурно електронно връчване (ССЕВ)**, за ползването на която се изисква лицето да се регистрира в нея и да я ползва чрез квалифициран електронен подпис (КЕП) или ПИК на НОИ. За улеснение при ползването на **Системата** е постигната договореност за **издаване на едномесечен безплатен електронен подпис от доставчици на удостоверителни услуги**. Ще бъде предоставена онлайн възможност за заявяване на подписи за тези, които все още нямат такъв. За повече информация: <https://egov.bg/wps/portal/egov/topical/be7210e2-457c-4b74-b8cc-f919ecffc9fe>.

Важно е да се отбележи, че заявлението, което се подава към бюрото по труда по електронен път, служи само за регистрация на съответното лице за ползване на посредническите услуги на Агенцията по заетостта и **не води автоматично** до получаване на права за обезщетения или социални помощи.

На Единния портал за достъп до електронни административни услуги на ДАЕУ, раздел „Социални дейности”/„Безработица и насърчаване на заетостта” са активни и други пет електронни услуги за търсещи работа и работодатели, публикувани с подробна информация за тяхното съдържание и начин на ползване.

Агенцията по заетостта отново призовава своите бъдещи и настоящи клиенти **да си останат вкъщи** и да се насочат към **електронните ѝ услуги**, като ги уверява, че дистанционно ще получат цялото необходимо съдействие. На тези, които въпреки това имат намерение да посетят бюрата по труда, обръщаме внимание, **че са длъжни** **да носят защитна маска, когато се намират в закрити или открити обществени места.** Това е нареждане на здравния министър със Заповед № РД-01-168 от 30.03.2020 г.